ล้างบาง
มหกรรมล้างบางเริ่มขึ้นแล้วค้าก็เริ่มถึงฤดูหมดวาระ
28 ม.ค. 2555

มหกรรมล้างบางเริ่มขึ้นแล้วค้าก็เริ่มถึงฤดูหมดวาระ
ของเอ็มดีแบงก์รัฐทั้งหลายกันแล้ว ใครไม่หมดวาระ เราก็จะจัดให้หมดวาระก่อนเวลาอันควร
ในปีนี้มีนายแบงก์ที่จะหมดวาระแล้วออกจากตำแหน่งไปเลย เนื่องจากครองบัลลังก์มา 2 สมัย ได้แก่ เสี่ยจิ๋วอภิศักดิ์ ตันติวรวงศ์ กรรมการผู้จัดการธนาคารกรุงไทย ที่จะหมดวาระในเดือน พ.ย.นี้ 
คิวต่อมาเป็นคนที่จะหมดวาระแต่ยังสามารถต่ออายุต่อไปได้ คือ เลอศักดิ์ จุลเทศ ผู้อำนวยการธนาคารออมสิน จะหมดวาระในปีบัญชี ต.ค.นี้
ตามมาติดๆ ด้วย ธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย ก็จะหมดวาระ
ส่วนคนที่จะไปหมดวาระปีหน้าโน้น คือ โสฬส สาครวิศว กรรมการผู้จัดการเอสเอ็มอีแบงก์
ฉะนั้น ช่วงนี้จึงฝุ่นตลบ เพราะมีคน “อยาก” นั่งเก้าอี้เอ็มดีแบงก์รัฐหลายคน ล้วนเป็นคนของเบื้องบนทั้งนั้น
แต่จะมีคนใหม่ต้องเฉดคนเก่าไปก่อน ว่าแล้วกระทรวงการคลังก็ขุดเอารายงานของแบงก์ชาติที่คลังขอให้มาช่วยตรวจสอบมาเป็นเครื่องมือบริหารจัดการเก้าอี้นายแบงก์
ข่าวปล่อยจึงถูกจัดมาเป็นระลอก เริ่มจากการสอบการปล่อยสินเชื่อของธนาคารอิสลามฯ ที่มีการหาว่า ธีรศักดิ์ ปล่อยกู้ไม่โปร่งใส ประเมินหลักทรัพย์ค้ำประกันสูงกว่ามูลหนี้ 12 โครงการ เป็นเงิน 3,000 ล้านบาท 
ตามมาติดๆ ด้วยข่าวหนี้เสียถล่มเอสเอ็มอีแบงก์ มีหนี้ด้อยคุณภาพสูงถึง 30% ของพอร์ต 1 แสนล้านบาท ใน 30% นี้ เป็นเอ็นพีแอล 1.7 หมื่นล้านบาท หรือประมาณ 17% 
ล่าสุด ก็มีการปล่อยข่าวว่า ธนาคารออมสินมีการแต่งบัญชีทำให้หนี้เสียต่ำกว่าปกติ แม้ผู้บริหารแบงก์จะชี้แจงยังไง ทางกระทรวงการคลังก็จะไม่เข้าใจสถานเดียว 
วิธีการปล่อยข่าวก็ใช้วิธีเดิมๆ เรียกสื่อบางค่ายไปเล่าข่าว แจกข้อมูลว่าแต่ละแบงก์รัฐมีปัญหาอะไร จำเป็นต้องเปลี่ยนตัวเอ็มดีเพื่อความเหมาะสม
เรื่องนี้ต้องจับตาอย่างใกล้ชิด เพราะบอร์ดแบงก์รัฐขณะนี้ก็แดงเถือก ใครๆ ก็เดาได้ว่าเอ็มดีแบงก์ใหม่ที่จะมาแทนคนที่โดนเตะตัดขาจะมาจากไหน
อ้าปากก็เห็นลิ้นไก่แล้วละค่ะ คุณขา..